Document ID: 32008D0757

KOMISJONI OTSUS
26. september 2008,
millega kehtestatakse eritingimused Hiinast pärit või sealt saadetud piima või piimatooteid sisaldavate toodete suhtes
(teatavaks tehtud numbri K(2008) 5599 all)
(EMPs kohaldatav tekst)
(2008/757/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõike 2 esimest lõiku,
ning arvestades järgmist:
(1)
Määruse (EÜ) nr 178/2002 artiklis 53 on sätestatud võimalus võtta vastu asjakohased ühenduse kiireloomulised meetmed seoses kolmandast riigist imporditud toidu ja söödaga, et kaitsta inimeste või loomade tervist või keskkonda, kui riski ei saa rahuldavalt juhtida liikmesriikide võetavate meetmete abil.
(2)
Euroopa Komisjonile sai hiljuti teatavaks, et Hiinas on imikupiimas ja muudes piimatoodetes kindlaks tehtud kõrge melamiinisisaldus. Melamiin on keemiline vaheühend, mida kasutatakse aminopolümeeride ja plastmasside tootmisel, samuti monomeerina ja lisaainena plastmassides. Toidu kõrge melamiinisisaldus võib põhjustada väga raskeid tervisehäireid.
(3)
Hiinast pärit piima ja piimatoodete, kaasa arvatud piimapulbri importimine ühendusse ei ole lubatud. Siiski võivad teatavad töödeldud piima koostisosi sisaldavad liittooted (s.o tooted, mis sisaldavad nii töödeldud loomset kui ka mitteloomset toitu) olla jõudnud Euroopa Liidu turgudele.
(4)
Kuigi kättesaadava faktilise teabe kohaselt ei ole imikutele ja väikelastele eritoiduks ettenähtud liittooteid imporditud, võis teatavaid selliseid liitooteid, sõltuvalt nende konkreetsest koostisest ja eelkõige piimatoote sisaldusest, olla imporditud ilma korrapärast piirikontrolli läbimata, mida tehakse vastavalt otsusele 2007/275/EÜ, milles käsitletakse nõukogu direktiivide 91/496/EMÜ ja 97/78/EÜ alusel piiripunktides kontrollitavate loomade ja toodete loetelusid. Arvestades, et sellised tooted on imikutele ja väikelastele peamine ning mõningal juhul ainus toitumisallikas, on asjakohane keelata kõigi selliste Hiinast pärit toodete importimine ühendusse.
(5)
Seoses muude liittoitudega (nagu küpsised ja šokolaad), mis on ainult väike osa mitmekülgsest toidust, tegi Euroopa Toiduohutusamet (EFSA) pärast Euroopa Komisjoni taotlust hinnata ohtu seoses melamiini esinemisega liittoodetes avalduse, milles ta järeldas, et kõige suurem oht esineb kõige halvema stsenaariumi kohaselt, mille puhul lapsed, kes tarbivad päevas palju selliseid küpsiseid ja šokolaadi, mis sisaldavad kõige suuremal määral piimapulbrit (16 %st kuni üle 20 %ni), mille saastatuse aste on võrdne Hiinast pärit piimapulbris tuvastatud kõige kõrgema saastatuse astmega, võivad saada koguse, mis ületab lubatud päevast melamiini kogust (0,5 mg kehakaalu kg kohta).
(6)
Selliste melamiini sisaldavate liittoodete tarbimisest tuleneva võimaliku terviseohu ärahoidmiseks peaksid liikmesriigid tagama, et kõiki Hiinast pärit liittooteid, mis sisaldavad vähemalt 15 % piimatooteid, kontrollitaks süstemaatiliselt enne ühendusse importimist ning et kõik sellised tooted, mille melamiinisisaldus ületab 2,5 mg/kg, hävitataks viivitamatult. See ülemmäär tagab kõrge ohutusvaru. Ohutusabinõuna on soovitav kontrollida ka selliseid liittooteid, mille piimasisaldust ei ole võimalik määrata. Liikmesriigid peaksid samuti tagama, et kontrollitaks ka neid liittooteid, mis on juba ühenduse turul, ning vajadusel need turult kõrvaldama. Kulud, mis on seotud importimisel toimuva kontrolliga ja ülemmäärale mittevastavate toodete suhtes võetavate ametlike meetmetega, peaks kandma toodete eest vastutav toidukäitleja.
(7)
Et komisjon saaks hinnata nende meetmete sobivust, peaksid liikmesriigid komisjoni teavitama ebasoodsatest tulemustest toidu- ja söödaalase kiirhoiatussüsteemi kaudu ning soodsatest tulemustest iga kahe nädala tagant.
(8)
Kuni toiduahela ja loomatervishoiu alalise komitee istungi toimumiseni ning pärast Hiina valitsusasutustele teatamist, on olukorra kiireloomulisuse tõttu asjakohane võtta vastu käesolevad ajutised kaitsemeetmed kooskõlas määruse (EÜ) nr 178/2002 artikli 53 lõikes 2 sätestatud menetlusega.
(9)
Käesolev otsus vaadatakse läbi kooskõlas määruse (EÜ) nr 178/2002 artikli 53 lõike 2 teises lõigus sätestatud menetlusega.
ON VASTU VÕTNUD KÄESOLEVA OTSUSE:
Artikkel 1
1. Liikmesriigid keelavad importida ühendusse Hiinast pärit või sealt saadetud liittooteid, mis sisaldavad piima või piimatooteid ning on ette nähtud imikute ja väikelaste eritoiduks nõukogu direktiivi 89/398/EMÜ (mis käsitleb eritoiduks ettenähtud toiduaineid) tähenduses.
2. Liikmesriigid teostavad dokumentide, päritolu ja füüsilise kontrolli, kaasa arvatud laborianalüüsid kõigile Hiinast pärit või sealt saadetud liittoodete saadetistele, mis sisaldavad üle 15 % piimatooteid, ning kõigile sellistele liittoodete saadetistele, mille puhul ei ole võimalik määrata piimasisaldust. Selliste kontrollide eesmärk on eelkõige teha kindlaks, et melamiinisisaldus, kui seda esineb, ei ületaks 2,5 mg toote kg kohta. Saadetised peetakse kinni kuni laborianalüüside vastuste saabumiseni.
3. Liikmesriigid teatavad kõigist lõikes 2 nimetatud laborianalüüside ebasoodsatest tulemustest toidu- ja söödaalase kiirhoiatussüsteemi kaudu. Soodsate tulemuste korral teavitavad nad komisjoni iga kahe nädala tagant.
4. Liikmesriigid peavad võtma vajalikud meetmed tagamaks, et lõikes 2 nimetatud toodete puhul, mis on juba turul, kohaldataks asjakohaseid kontrolle melamiinitaseme kindlaks tegemiseks.
5. Kõik tooted, milles on lõigete 2 ja 4 kohase kontrolli tagajärjel leitud melamiini üle 2,5 mg toote kg kohta, tuleb viivitamatult hävitada.
6. Liikmesriigid tagavad, et lõike 2 rakendamiseks tehtavad kulud kannab toote importimise eest vastutav toidukäitleja ning et ametlike meetmete kulud, mis on võetud seoses toodetega, mille melamiinisisaldus ületab 2,5 mg toote kg kohta, kannab selle toote eest vastutav toidukäitleja.
Artikkel 2
Käesolev otsus on adresseeritud liikmesriikidele.
Brüssel, 26. september 2008

Labels: 1
17
0
3
18